CELEX: 32015R0630
Language: hr
Date: 2015-04-22 00:00:00
Title: Provedbena uredba Komisije (EU) 2015/630 оd 22. travnja 2015. o izmjeni Provedbene uredbe (EU) br. 498/2012 o dodjeli carinskih kvota koje se primjenjuju na izvoz drva iz Ruske Federacije u Europsku uniju

23.4.2015   
            
            
               HR
            
            
               Službeni list Europske unije
            
            
               L 104/8
            
         PROVEDBENA UREDBA KOMISIJE (EU) 2015/630
   оd 22. travnja 2015.
   o izmjeni Provedbene uredbe (EU) br. 498/2012 o dodjeli carinskih kvota koje se primjenjuju na izvoz drva iz Ruske Federacije u Europsku uniju
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Odluku Vijeća 2012/105/EU od 14. prosinca 2011. o potpisivanju, u ime Unije, i privremenoj primjeni Sporazuma u obliku razmjene pisama između Europske unije i Ruske Federacije u vezi s upravljanjem carinskim kvotama koje se primjenjuju na izvoz drva iz Ruske Federacije u Europsku uniju i Protokola između Europske unije i Vlade Ruske Federacije o tehničkim načinima na temelju tog Sporazuma (1), a posebno njezin članak 4.,
   budući da:
   
               (1)
            
            
               Dana 22. kolovoza 2012. Ruska Federacija pristupila je Svjetskoj trgovinskoj organizaciji. Obveze Ruske Federacije uključuju carinske kvote za izvoz određenih vrsta crnogoričnog drva, od kojih je dio dodijeljen za izvoz u Uniju. Načini upravljanja tim carinskim kvotama utvrđeni su u Sporazumu u obliku razmjene pisama između Europske unije i Ruske Federacije o upravljanju carinskim kvotama koje se primjenjuju na izvoz drva iz Ruske Federacije u Europsku uniju („Sporazum”) i Protokolu između Europske unije i Vlade Ruske Federacije o tehničkim načinima u skladu sa Sporazumom („Protokol”). Sporazum i Protokol potpisani su 16. prosinca 2011. Privremeno se primjenjuju od dana pristupanja Ruske Federacije u Svjetsku trgovinsku organizaciju.
            
         
               (2)
            
            
               U skladu s člankom 4. Odluke 2012/105/EU, Provedbenom uredbom Komisije (EU) br. 498/2012 (2) propisana su pravila o dodjeli carinskih kvota koje se primjenjuju na izvoz drva iz Ruske Federacije u Europsku uniju. Ta će se uredba prestati primjenjivati na datum kada se Protokol prestane privremeno primjenjivati.
            
         
               (3)
            
            
               Sporazum i Protokol nastavljaju se privremeno primjenjivati do završetka postupaka za njihovo sklapanje.
            
         
               (4)
            
            
               Provedbena uredba (EU) br. 498/2012 izmijenjena je Provedbenom uredbom Komisije (EU) br. 449/2014 (3) kako bi se uzela u obzir niska stopa iskorištenost carinskih kvota. Stoga je smanjenje uvoznih gornjih granica iz članaka 13. i 14. Provedbene uredbe (EU) br. 498/2012 suspendirano tijekom kvotnog razdoblja 2015.
            
         
               (5)
            
            
               Uzimajući u obzir nisku stopu iskorištenosti carinske kvote tijekom kvotnog razdoblja 2014., potrebno je suspendirati i smanjenje uvoznih gornjih granica iz članaka 13. i 14. Provedbene uredbe (EU) br. 498/2012 za kvotno razdoblje 2016. kako bi se potaknulo, posebno tradicionalne uvoznike, na potpuno iskorištavanje tarifnih kvota.
            
         
               (6)
            
            
               Provedbenu uredbu (EU) br. 498/2012 trebalo bi stoga na odgovarajući način izmijeniti.
            
         
               (7)
            
            
               Mjere predviđene ovom Provedbenom uredbom u skladu su s mišljenjem Odbora za drvo, osnovanog na temelju Odluke 2012/105/EU,
            
         DONIJELA JE OVU UREDBU:
   Članak 1.
   U članku 15. Provedbene uredbe (EU) br. 498/2012 stavak 2. zamjenjuje se sljedećim:
   
      „2.   Odredbe članaka 13. i 14. ne primjenjuju se na prvo i drugo kvotno razdoblje koja slijede nakon prva tri kvotna razdoblja.”
   
   Članak 2.
   Ova Uredba stupa na snagu sljedećeg dana od dana objave u Službenom listu Europske unije.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 22. travnja 2015.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 57, 29.2.2012., str. 1.
   
   
      (2)  Provedbena uredba Komisije (EU) br. 498/2012 od 12. lipnja 2012. o dodjeli carinskih kvota koje se primjenjuju na izvoz drva iz Ruske Federacije u Europsku uniju (SL L 152, 13.6.2012., str. 28.).
   
      (3)  Provedbena uredba Komisije (EU) br. 449/2014 оd 2. svibnja 2014. o izmjeni Provedbene uredbe (EU) br. 498/2012 o dodjeli carinskih kvota koje se primjenjuju na izvoz drva iz Ruske Federacije u Europsku uniju (SL L 132, 3.5.2014., str. 57.).